Baba ná meer as drie dae uit puin geredDie babadogtertjie wat uit die puin gered is. Foto: Keniaanse Rooikruis Die dodetal ná die ineenstorting het intussen tot 23 gestyg met 93 mense wat as vermis aangemeld is. Volgens die Rooikruis in Kenia was die babadogtertjie vir langer as 80 uur in die puin vasgekeer nadat die gebou van sewe verdiepings ineengestort het. Simon Ithae, woordvoerder van die Kenyatta Nasionale-hospitaal waar die baba opgeneem is, het gesê sy het geen sigbare beserings opgedoen nie en word vir dehidrasie behandel. ŉ Keniaanse hof het intussen beveel dat die twee eienaars van die gebou en 21 regeringsamptenare in polisie-aanhouding bly vir 21 dae terwyl die oorsaak van die ineenstorting ondersoek word. Pres. Uhuru Kenyatta het verlede jaar ŉ oudit laat doen na die toestand van al die land se geboue om te verseker dat dit op standaard is. Die oudit het onder meer bevind dat 58% van geboue in die hoofstad nie geskik is vir menslike bewoning nie.